Kuva näyttää, miten valtavat hanhien kokoontumisajot Helsingissä on meneillään: linnut valtasivat suositun uimarannan perusteellisesti

Hietaniemen uimarannalla päivysti lauantaina sellainen hanhiarmeija, että ihmisten oli turha yrittää sekaan.

Helsingin Hietaniemen uimaranta oli lauantaina iltapäivällä täysin valkoposkihanhien aluetta. Kuva näyttää, miten perusteellisesti hanhet ovat vallanneet suositun uimarannan.

Hietaniemen liepeillä pesii tyypillisesti paljon hanhipareja, joten hanhet eivät ole siellä kesälläkään tavallisesta poikkeava näky. Näin syksyisin valkoposkihanhet kerääntyvät yhteen vielä suuremmiksi parviksi.